Tħobbu jew tobgħodu, ma tistax tiċħad li Richard Cachia Caruana kien jagħti pariri tajba lil min imexxi f'Malta u anke lil min jirrapresentana fi Brussels. Malta kienet miġjuba fuq wiċċ l-idejn minn kulħadd. Sa tminn snin ilu kelna relazzjoni tajbin mal-Istati Uniti, mar-Renju Unit u mal-Ġermanja. Dan kollu seħħ għaliex kellna politiċi u diplomatiċi tal-affari tagħhom. Illum donnu nsejna li l-aħjar risultati tiksibhom bid-diplomazija kwieta li taħdem wara il-kwinti u iktar tħalli frott mid-daqq tat-trombi u il-fanfarunati. Ħasra li għall-ksuħat, il-politikanti Maltin saru jibrillaw. Mhux hekk kien fi żmien RCC, meta kien jintbgħat Brussels min biss kien kapaċi u mhux min jispikka fil- botox u is- silicon kif inhu issa u wassail biex Maltin qed jgħadduhom biż-żmien fil-kurituri ta' Brussels mingħajr ma jintebħu. Għaldaqstant, il-krisi li għandna bħalissa ma tikkonċernax biss isem Malta imma ġejja mill-fatt li m'għadx hemm diplomatiċi kapaċi fi Brussels. Biex tagħqad l-Ewro Parlamentari Maltin jaraw biss sa imneħirhom u iktar inkwetati dwar il-karriera u kif se javvanzaw huma milli il-ġid ta' Malta. Min jista' jinsa dak il-Prim Ministru li mela rasu li se jkun ta' wara Jean Claude Junker, jiġifieri il-President tal-Kummissjoni Ewropeja? Mingħalih li l-kbarat ta' Brussels kienu se jarawh ħelu jekk ikun iebes mal-Britanniċi fit-trattattivi tal-Brexit u għalhekk tahom daqqa ta' sikkina ġo daharhom. Ta' dan, l-Inglisi ma ħafruhielniex u il-ħolma tiegħu li jsir ir-rajjes fl-Ewropa taret mar-riħ. Minħabba dan il-fjask diplomatiku monumentali, Malta tilfet alleat storiku qadim li dejjem sabitu furċina fil-maltemp u fil-bnazzi. Dan l-aħħar qed naraw tisvolġi quddiema paprata oħra operistika tragico comica – qiesu qed naraw I Pagliacci ta' Ruggero Leoncavallo. Qed nirreferi għall-inizzjattiva ta' Cyrus Engerer li qed ixxejjer il-bandiera tal-LGBT u fetaħ il-kanuni kontra l-Ungerija ta' Victor Orban. Miniex se nidħol fil-mertu ta' jekk Orban hux fis-sewwa jew le – dan nagħmlu f'artiklu ieħor. Il-kwistjoni hija jekk iż-żmien kienx opportun biex ikun Malti li jagħmel dan għaliex bħalissa billi demmna taħt il-blat. L-inizzjattiva li qed jippresiedi Cyrus Engerer, titlob xejn inqas mill-ifriżar tal-fondi tal-Unjoni Ewropeja lill-Ungerija. Wara iċ-ċamata tal-FATF kien ikun aħjar kieku Maltin joqgħodu kemmxejn lura. Biex tagħqad il-passat ta' Cyrus mhu xejn esemplari billi hu ma wera ebda indiema – minn hu dubjus jista jara is-sentenza online tal-Qrati ta' Malta ta' habs sospis. Issa vilment hu qed jixli lill-Ungerisi dwar ligi fuq il-pornografija, hu li qatt ma iddispjacieh minn pornografija kontra in-namrat! Kif fl-Ungerija jsiru jafu b'dan, se jħammrulna wiċċna mad-dinja kollha. Anke kieku Orban kien dittatur (li mhuwiex), kien ikun aħjar ghal Malta li Ewroparlamentari Malti b'passat bħal dak jibqa' kwiet u jċedi ir-riedni lil ħaddieħor. Engerer mhuwiex hekk għax l-ewwel iqis butu qabel l-interessi ta' ġensu. Malta bħalissa teħtieġ il-ħbieb u mhux għadu ieħor fl-ewropa – hu min hu. Paradossalment, l-Ungerija hu wieħed mill-ftit fl-Ewropa li bħal Malta huwa kontra l-Armonizzazjoni tat-Taxxa u għalhekk ma jaqbilx li Malti jattakka lill-Ungerisi f'mument meta nistgħu niġu bżonnhom. Nafu x'jista jiġrilu Cyrus … bħall-Invictus jibqa' b'xiber imnieħer għax Orban mhux se jibża minn risoluzzjoni tal-parlament Ewropew dwar il-gays bħal ma il-Pollakki ma beżgħux b'tal-abort. L-uniku ħaġa li tkun kisbet Malta bis-saħħa ta' Cyrus tkun għadu ieħor. Bravi pitravi huma id-diplomatiċi Maltin li qas biss qed jindunaw b'dan. Possibli mhumiex jobsru li fil-vera verita is-Soċjalisti Ewropej lil Cyrus daħluh minn but u ħarġuh minn ieħor minkejja iċ-ċapċip u it-tislim li se jtuh kif ir-risoluzzjoni tgħaddi ħġara fil-parlament ewropew? Engerer għalihom qiesu dak ''l-idjota utli'' li kien jgħid dwaru Vladimir Lenin. Se jiġrielu bhal Che Guevara li Fidel Castro baghtu f'halq il-mewt biex jeħles minnu. Hekk għamlu is-Socjalisti makakki … inqdew b'Engerer biex iġġelldu lil Maltin ma Orban u se nitilfu alleat fil-kwistjoni tat-taxxa. Tant ahjar ghax f'din il-kwistjoni jien ma naqbilx ma' Orban. Cyrus jista jaf b'dan imma ma jimpurtahx għax iqis jiesu biss. Jista wkoll ma jafx għax mela rasu li x-xemx telgħet miegħu bħall-Invictus li ħaseb li sar ta' wara Alla. Che Guevara almenu kellu idejal minkejja li kien żbaljat mentri Engerer m'għandu l-ebda idejal. Il-ħasra hija li minħaba fih it-telfa se tkun ta' Malta. Din it-tbatija se tkun tagħna ilkoll.